19. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 729 της 18/23 Οκτ. 1975 (ΦΕΚ Α΄ 237) Περί αναθέσεως αρμοδιοτήτων εις το Διοικητικόν Συμβούλιον της Σχολής Εκπαιδευτικών Λειτουργών Επαγγελματικής και Τεχνικής Εκπαιδεύσεως (ΣΕΛΕΤΕ) και τον Πρόεδρον αυτού. Έχοντες υπ’ όψει : 1.Τας διατάξεις του άρθρ. 6 παρ. 2 του Ν.Δ. 581/1970 «περί διοικήσεως της Σχολής Εκπαιδευτικών Λειτουργών Επαγγελματικής και Τεχνικής Εκπαιδεύσεως (Σ.Ε.Λ.Ε.Τ.Ε.)». 2.Σχετικήν εισήγησιν του Διοικητικού Συμβουλίου της Σ.Ε.Λ.Ε.Τ.Ε., περιλαμβανομένην εις τας υπ’ αριθ. 9/27.3.1975 και 10/3.4.1975 πράξεις αυτού. 3.Την υπ’ αριθ. 612/8.8.1975 γνωμοδότησιν του Συμβουλίου της Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, αποφασίζομεν : Αρμοδιότητες του Διοικητικού Συμβουλίου της Σ.Ε.Λ.Ε.Τ.Ε. Άρθρ.1.-Το Διοικητικόν Συμβούλιον της Σ.Ε.Λ.Ε.Τ.Ε., πέραν των εν άρθρ. 5 του Ν.Δ. 581/1970 (ανωτ. αριθ. 1) προβλεπομένων αρμοδιοτήτων, ασκεί και τας κάτωθι: 1.Αποφασίζει: α)Επί της προσλήψεως προσωπικού επί σχέσει ιδιωτικού δικαίου κατά τας διατάξεις του Ν.Δ. 385/1969. β)Επί του τρόπου λειτουργίας και εκμεταλλεύσεως των Εργαστηρίων. γ)Επί της αναθέσεως εις μέλη αυτού εισηγήσεως επί θεμάτων της αρμοδιότητός του. δ)Επί της αναθέσεως είς έκαστον μέλος αυτού, αναλόγως της ειδικότητός του εποπτείας ενός τομέως των δραστηριοτήτων της Σ.Ε.Λ.Ε.Τ.Ε. ε)Επί της συγκροτήσεως Επιτροπών Προμηθειών και εκτελέσεως έργων και παραλαβής αυτών δια προμηθείας και έργα άνω των 50.000 δραχ. ς)Επί της τοποθετήσεως του διορισθέντος εις τας Προτύπους Τεχνικάς της Σ.Ε.Λ.Ε.Τ.Ε. εκπαιδευτικού και βοηθητικού εργαστηριακού προσωπικού εις την Μέσην ή Κατωτέραν Τεχνικήν Σχολήν. 2.Εγκρίνει: α)Την υπό του Προέδρου του Διοικητικού Συμβουλίου εξουδιοδότησιν του Γενικού Διευθυντού, των Διευθυντών των Σχολών και των Προϊσταμένων των Υπηρεσιών προς υπογραφήν εγγράφων της αρμοδιότητός του, αναφερομένων εις την λειτουργίαν των Σχολών και Υπηρεσιών, πιστοποιητικών και βεβαιώσεων, ως και προς θεώρησιν των αντιγράφων των υπ’ αυτού υπογραφομένων εγγράφων. β)Τα αποτελέσματα των πάσης φύσεως δημοπρασιών άνω των 50.000 δραχμών. 3.Γνωματεύει: α)Περί της καταρτίσεως των ωρολογίων και αναλυτικών προγραμμάτων των Προτύπων Επαγγελματικών Σχολών της Σ.Ε.Λ.Ε.Τ.Ε. β)Επί θεμάτων διοικήσεως, αναγομένων εις τας αρμοδιότητας του Προέδρου του Διοικητικού Συμβουλίου, άτινα ήθελε παραπέμψει εις αυτό ο Πρόεδρος, προς παροχήν σχετικών οδηγιών. γ)Επί της εκδόσεως Κανονισμού Εσωτερικής Λειτουργίας των Υπηρεσιών και Σχολών, των Εργαστηρίων, του Θεάτρου, του Εστιατορίου και του κτήματος. Αρμοδιότητες του Προέδρου του Διοικητικού Συμβουλίου της Σ.Ε.Λ.Ε.Τ.Ε. Άρθρ.2.-(Βλέπε αρμοδιότητες Προέδρου στο άρθρ. 1 Π.Δ. 187/1978, ΦΕΚ Α΄ 41, (κατωτ. αριθ. 27).

[Source: greek_legal_code_raptarchis | Tokens: 2505]